CELEX: C2007/096/34
Language: et
Date: 2007-04-28 00:00:00
Title: Kohtuasi C-395/05: Euroopa Kohtu (kuues koda) 6. märtsi 2007 . aasta määrus — (Tribunale di Viterbo — Itaalia — eelotsusetaotlus) — kriminaalmenetlus Antonello D'Antonio, Alessandro D'Antoni ja Rodolfo Ramieri süüdistuses (Kodukorra artikli 104 kolmanda lõigu esimene taane — Asutamisvabadus — Teenuste osutamise vabadus — Ettevõtetes kohaldatavad konkurentsieeskirjad — EÜ artiklite 31, 43, 49 ja 86 tõlgendamine — Hasartmängud — Spordiüritustel kihlveosummade kogumine — Nõue omada tegevusluba — Teatud liiki kapitaliühinguna asutatud ettevõtjate välistamine — Nõue omada politsei luba — Kriminaalkaristused)

28.4.2007   
            
            
               ET
            
            
               Euroopa Liidu Teataja
            
            
               C 96/20
            
         Euroopa Kohtu (kuues koda) 6. märtsi 2007. aasta määrus — (Tribunale di Viterbo — Itaalia — eelotsusetaotlus) — kriminaalmenetlus Antonello D'Antonio, Alessandro D'Antoni ja Rodolfo Ramieri süüdistuses
   (Kohtuasi C-395/05) (1)
   
   (Kodukorra artikli 104 kolmanda lõigu esimene taane - Asutamisvabadus - Teenuste osutamise vabadus - Ettevõtetes kohaldatavad konkurentsieeskirjad - EÜ artiklite 31, 43, 49 ja 86 tõlgendamine - Hasartmängud - Spordiüritustel kihlveosummade kogumine - Nõue omada tegevusluba - Teatud liiki kapitaliühinguna asutatud ettevõtjate välistamine - Nõue omada politsei luba - Kriminaalkaristused)
   (2007/C 96/34)
   Kohtumenetluse keel: itaalia
   Eelotsusetaotluse esitanud kohus
   Tribunale di Viterbo
   Põhikohtuasjas toimuva menetluse pooled
   Antonello D'Antonio, Alessandro D'Antoni, Rodolfo Ramieri
   Kohtuasja ese
   Eelotsusetaotlus — Tribunale di Viterbo — EÜ artiklite 31, 43, 49 ja 81 kuni 89 tõlgendamine — Siseriiklik õigusakt, mis allutab kihlveosummade kogumise tegevuse loa saamisele
   Resolutiivosa
   
               1.
            
            
               Siseriiklikud õigusnormid, mis keelavad eelkõige spordiüritustel kihlveosummade kogumise, kihlvedude vastuvõtmise, nende registreerimise ja panuste ülekandmise ilma asjaomase liikmesriigi poolt väljastatava tegevusloata või politsei loata, kujutavad endast vastavalt EÜ artiklites 43 ja 49 sätestatud asutamisvabaduse ja teenuste osutamise vabaduse piirangut.
            
         
               2.
            
            
               Eelotsusetaotluse esitanud kohtute ülesanne on teha kindlaks, kas siseriiklik õigus — niivõrd, kuivõrd see piirab hasartmängusektoris tegutsevate ettevõtjate arvu — vastab tegelikult eesmärgile, millega soovitakse välistada selle sektori tegevuste ärakasutamist kuritegelikul või pettuse eesmärgil.
            
         
               3.
            
            
               EÜ artikleid 43 ja 49 tuleb tõlgendada nii, et nendega on vastuolus sellised siseriiklikud õigusnormid nagu on kõne all põhikohtuasjas, mis välistavad — ja lisaks jätkuvalt välistavad — hasartmängusektoris kapitaliühingutena asutatud ettevõtjad, kelle aktsiad on noteeritud reguleeritud turgudel.
            
         
               4.
            
            
               EÜ artikleid 43 ja 49 tuleb tõlgendada nii, et nendega on vastuolus sellised siseriiklikud õigusnormid nagu on kõne all põhikohtuasjas, mis näevad niisugustele isikutele nagu põhikohtuasja süüdistatavad ette kriminaalkaristuse siseriiklike õigusnormidega nõutava tegevusloata või politsei loata kihlveosummade kogumise eest, kui need isikud ei saanud nimetatud tegevusluba või politsei luba hankida seetõttu, et asjaomane liikmesriik, rikkudes ühenduse õigust, keeldus neile seda väljastamast.
            
         
      (1)  ELT C 10, 14.1.2006.